Când s-a aflat despre felul în care compania austriacă Schweighofer cumpăra sistematic lemn tăiat ilegal în România, indignarea a fost uriașă – grupul și statul au promis că lucrurile se vor rezolva, însă defrișările continuă, scrie Der Spiegel, într-o anchetă care dezvăluie felul în care încercările de reducere a tăierilor ilegale au eșuat din cauza portițelor legale și a statisticilor măsluite.

Pe multe hărți turistice, traseul este marcat în verde – ca semn că acesta duce printr-o zonă cu un peisaj deosebit de frumos și original. Asta a fost o dată. Astăzi este doar o cale de exploatare a naturii.

Iată-ne pe drumul de 40 de kilometri de pe dens populata Valea Trotușului din Carpații Orientali din Romania. În ultimele două decenii, locul a fost lovit în mod regulat de dezastre: După ploile mai abundente versanții au alunecat și s-au rostogolit prin sate, distrugând rânduri întregi de case. Cauza: exploatarea masivă, care a condus la pierderea unor suprafețe mari de pădure și eroziunea excesivă a solului.

„De fapt, tăiere nu este cuvântul potrivit“, spune omul de la volan. „Termenul corect pentru aceasta este: defrișare.”

Până acum trei ani, șoferul a fost inspector forestier. Când a investigat retrocedările ilegale din județul Bacău, a fost pensionat anticipat în 2014. Nu vrea să-și vadă numele publicat – prea adesea a primit amenințări.

„Timp de mulți ani, pădurea din România a fost tăiată fără milă”, rezumă el situația. „Înainte, acest lucru a fost făcut cu încălcarea flagrantă a legii. Astăzi, lucrurile nu mai funcționează atât de simplu. Dar mafia lemnului utilizează marjele și lacunele din legile trimise și politicienii dispuși să ascundă situația. Așa că tot mai multe păduri dispar.”

Fostul inspector forestier este doar unul dintre cei care fac astfel de acuzații. Ecologiștii din România tot trag semnale de alarmă.

Motivele sunt multiple:

– Sancțiunile și amenzile pentru exploatarea forestieră ilegală și comerțul ilegal cu lemn au fost reduse în mod semnificativ prin lege, unele fiind complet eliminate.

– Sincronizarea datelor prin satelit, cea mai importantă funcție introdusă în 2014 odată cu sistemul de urmărire a lemnului SUMAL – care le permite și utilizatorilor privați să detecteze transporturile ilegale – a devenit indisponibilă din august.

– De mai multe ori în ultimele luni, au fost depistate tăieri ilegale de pădure în parcuri naționale protejate și păduri virgine.

– Unii proprietari de pădure provoacă în mod deliberat daune în pădurile lor pentru a le putea tăia.

În regiunile carpatice românești, problema tăierilor pe scară largă a devenit evidentă de mai mulți ani. Cauzele principale includ controlul lax și practica profund coruptă de a retroceda pădurea, naționalizată cândva, proprietarilor reali sau presupuși sau moștenitorilor lor, care fac deseori bani rapizi prin defrișări.

Principalii prelucrători de lemn din țară, „Holzindustrie Schweighofer”, au cumpărat în mod sistematic lemn tăiat ilegal. Grupul austriac, care procesează anual aproximativ 20% din recolta de rășinoase din România, a negat inițial acuzațiile, dar a recunoscut la începutul acestui an „nereguli în lanțul de aprovizionare din amonte”.

Între timp, purtătorul de cuvânt al companiei, Thomas Huemer, a asigurat Der Spiegel, că au prezentat un „catalog cuprinzator de masuri pentru combaterea exploatarii forestiere ilegale in Romania”. Acest lucru depășește cu mult cerințele legale ale țării. Schweighofer, de exemplu, a introdus sistemul de urmărire a fluxului de date pe bază de GPS pentru furnizori, care ar trebui să excludă practic cumpărarea ilegală a lemnului.

Cazuri îndrăznețe de manipulare a datelor

Mulți ecologiști sunt sceptici. „Deocamdată, originea lemnului din România poate fi urmărită doar de la punctul de încărcare, nu de unde a fost tăiat”, spune Raluca Vestemeanu de la inițiativa De-Clic, care a lansat un boicot al produselor Schweighofer în România anul trecut. Prin urmare, potrivit lui Vestemeanu, sisteme ca SUMAL sau Timflow nu reprezintă o garanție împotriva exploatării forestiere ilegale.

Faptul că tăierea ilegală este încă răspândită nu este nici măcar negat de autoritățile române. Amploarea nu este clară. Potrivit Ministerului Apelor și Pădurilor, volumul de lemn recoltat ilegal confiscat a scăzut de la 900.000 de metri cubi în 2013 la aproape 200.000 în 2016. Cu toate acestea, numărul de controale individuale înregistrate în aceeași perioadă a scăzut brusc – de la 915000 la 190000.

În orice caz, furnizorii de lemn recurg din ce în ce mai des la trucuri juridice, spune inginerul silvic Octavian Berceanu, care lucrează în calitate de consultant de mediu pentru „Uniunea«Salvați România»„(USR). De exemplu, planurile forestiere manipulează adesea date cum ar fi vârsta copacilor sau cantitatea de lemn utilizabil.

Statul român aparent se teme de consecințele de mediu mai puțin decât de furia populară față de defrișări. Când Ministerul Apelor și Pădurilor a oprit în august sincronizarea datelor prin satelit în sistemul SUMAL, motivul oferit a fost că sistemul nu este matur, că există prea multe alarme false declanșate de cetățeni, prin urmare trebuie revizuit.

„Nonsens”, spune specialistul IT din București Bogdan Micu, care a programat sistemul. SUMAL, a funcționat foarte bine, aparent prea bine. „A fost doar o scuză”, a spus Micu, „în realitate, miza este să nu se afle cât de mult lemn se taie ilegal în continuare”.